b'\n_START_ARTICLE_\nMarit Sauramo\n_START_PARAGRAPH_\nBente-Marit Sauramo (s. 12. maaliskuuta 1954 Helsinki) on suomalainen oopperalaulaja ja laulupedagogi. H\xc3\xa4n teki 1970-luvun lopulta alkaen monipuolisen uran dramaattisena sopraanona oopperarooleissa eri puolilla Eurooppaa, kunnes bussionnettomuus Genevess\xc3\xa4 halvaannutti h\xc3\xa4net 1997. H\xc3\xa4n palasi oopperalavoille alttorooleihin 2006, kunnes vet\xc3\xa4ytyi n\xc3\xa4ytt\xc3\xa4m\xc3\xb6ilt\xc3\xa4 2012 ja opetusteht\xc3\xa4vist\xc3\xa4 2014.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nMarit Sauramo syntyi Helsingiss\xc3\xa4 norjalais-suomalaisen is\xc3\xa4n ja ruotsalaissukuisen \xc3\xa4idin tytt\xc3\xa4ren\xc3\xa4. H\xc3\xa4n opiskeli 1972\xe2\x80\x931975 Wienin musiikkiakatemiassa (Akademie f\xc3\xbcr Musik und darstellende Kunst in Wien) Hilde R\xc3\xb6ssel-Majdanin johdolla, 1975\xe2\x80\x931976 Sibelius-Akatemiassa Jolanda di Maria Petrisin johdolla, sitten Hampurin musiikkikorkeakoulussa Naan P\xc3\xb6ldin johdolla sek\xc3\xa4 Ingrid Bjonerin yksityisoppilaana._NEWLINE_Sauramo lauloi Bayreuthin Wagner-musiikkijuhlien kuorossa 1976\xe2\x80\x931979 ja debytoi Suomen Kansallisoopperassa 1979 Tannh\xc3\xa4userin Elisabethina. 25-vuotiaana h\xc3\xa4net n\xc3\xa4htiin Sentana Lent\xc3\xa4v\xc3\xa4ss\xc3\xa4 hollantilaisessa Saksan NDR-televisiossa. Vuosina 1980\xe2\x80\x931983 Sauramolla oli kiinnitys K\xc3\xb6lnin oopperan oopperastudioon ja 19831985 solistikiinnitys Deutsche Oper am Rheiniin D\xc3\xbcsseldorfissa. Vuosina 1985\xe2\x80\x931987 Sauramo oli ensimm\xc3\xa4isen\xc3\xa4 sopraanona kiinnitettyn\xc3\xa4 Oper der Stadt Hagenissa._NEWLINE_Seuraavan kymmenen vuoden kuluessa, 1987\xe2\x80\x931997, Marit Sauramolla oli oopperasolistikiinnityksi\xc3\xa4 16 maan kaupungeissa, kuten K\xc3\xb6\xc3\xb6penhamina, Oslo, Tukholma, Dublin, Amsterdam, Antwerpen, Moskova, Lyon, Nantes, Madrid, Oviedo, Bern, Geneve, Sankt Gallen, Wien, It\xc3\xa4- ja L\xc3\xa4nsi-Berliini, Bonn, Dortmund, D\xc3\xbcsseldorf, Hannover, K\xc3\xb6ln, M\xc3\xbcnchen, Stuttgart, Savonlinnan oopperajuhlat, Eutin Festival, Bayreuth Festival ja Wexford Festival._NEWLINE_Marit Sauramo lauloi uransa aikana muun muassa seuraavien kapellimestarien johdolla: Yves Abel, Gerd Albrecht, Philippe Auguin, Srboljub Dini\xc4\x87, Alberto Erede, Georg Fischer, Hans Graf, Marco Guidarini, Michael Halasz, Marek Janowski, Armin Jordan, Rainer Koch, Siegfried K\xc3\xb6hler, Janos Kulka, Jiri Kout, John Pritchard, Ari Rasilainen, Nello Santi, Peter Schneider, Leif Segerstam, Ulf S\xc3\xb6derblom, Horst Stein, Otmar Suitner, Jeffrey Tate, Neil Varon, Osmo V\xc3\xa4nsk\xc3\xa4, Hiroshi Wakasugi, Hans Wallat ja Klaus Weise._NEWLINE_Oopperaroolien ohella Marit Sauramo lauloi resitaaleja ja oratorioita eri maissa. Yleisradiolle Sauramo on tehnyt noin 35 nauhoitusta Pentti Koskimiehen ja Marita Viitasalon kanssa._NEWLINE_Vuonna 1997 tapahtuneen liikenneonnettomuuden seurauksena Marit Sauramo oli vuosia halvaantunut eik\xc3\xa4 pystynyt harjoittamaan laulajan ammattiaan. H\xc3\xa4n ty\xc3\xb6skenteli matkailutoimiston johtajana etel\xc3\xa4isen Sveitsin Valais\xe2\x80\x99n kantonissa. Marraskuussa 2006 h\xc3\xa4n palasi n\xc3\xa4ytt\xc3\xa4m\xc3\xb6lle, laulaen Savonlinna Oopperajuhlien esityksiss\xc3\xa4 Moskovan Bol\xc5\xa1oi-teatterissa Ratsumies-oopperan Kauppiaan vaimon roolin. T\xc3\xa4m\xc3\xa4n j\xc3\xa4lkeen h\xc3\xa4n vieraili kahdesti Savonlinnan Ooperajuhlien produktioissa 2008 ja 2012, Irlannin kansallisoopperassa 2009, sek\xc3\xa4 oli kiinnitettyn\xc3\xa4 Bernin oopperaan 2010\xe2\x80\x932011. Vuonna 2012 h\xc3\xa4n j\xc3\xa4tti hyv\xc3\xa4stit oopperan\xc3\xa4ytt\xc3\xa4m\xc3\xb6lle ja kaksi vuotta my\xc3\xb6hemmin muille esiintymisille ja opettamiselle._NEWLINE_Marit Sauramo oli EVTA:n ja Sveitsin laulupedagogien liiton (SMPV) j\xc3\xa4sen._NEWLINE_Vuosina 2010\xe2\x80\x932012 h\xc3\xa4n johti Sveitsiss\xc3\xa4 perustamaansa Goms Opera -kes\xc3\xa4akatemiaa, jossa koulutettiin nuoria oopperalaulajia eri puolita maailmaa.'